বিচারপতি ভার্মার ইমপিচমেন্টে পরামর্শদানে বড় পদক্ষেপ লোকসভার

ওয়েব ডেস্ক: এলাহাবাদ হাইকোর্টের (Allahabad High Court) বিচারপতি যশবন্ত ভার্মার বিরুদ্ধে চলা ইমপিচমেন্ট (Justice Yashwant Varma Impeachment) প্রক্রিয়ায় বিশেষজ্ঞ পরামর্শ নিতে দুই আইনজীবীকে নিয়োগ করলেন লোকসভা (Lok Sabha) অধ্যক্ষ ওম বিড়লা (Om Birla)। এই দুই আইনজীবী হলেন রোহন সিং ও সমীক্ষা দুয়া।

গত ১২ অগাস্ট বিচারপতি ভার্মার বিরুদ্ধে অভিযোগ খতিয়ে দেখার জন্য ‘জাজেস এনকোয়েরি অ্যাক্ট’ (Judges Inquiry Act) অনুসারে একটি তদন্ত কমিটি গঠন করা হয়। এই কমিটির সদস্য হিসেবে রয়েছেন সুপ্রিম কোর্টের বিচারপতি অরবিন্দ কুমার, মাদ্রাজ হাইকোর্টের প্রধান বিচারপতি মণীন্দ্রমোহন শ্রীবাস্তব এবং বিশিষ্ট আইনজীবী বাসুদেব আচার্য। লোকসভা সচিবালয়ের নির্দেশে ১৯ সেপ্টেম্বর ওই কমিটিকে সহায়তা করার জন্য রোহন সিং ও সমীক্ষা দুয়াকে আনুষ্ঠানিকভাবে পরামর্শদাতা হিসেবে নিয়োগ করা হয়।

আরও পড়ুন: দেশে চালু নয়া জিএসটি কাঠামো, সস্তা হল কী কী?

সংবিধান অনুযায়ী, কোনও বিচারপতির বিরুদ্ধে শাস্তিমূলক ব্যবস্থা নেওয়ার প্রস্তাব সুপ্রিম কোর্ট থেকে আসতে পারে। তবে তাঁকে অপসারণ করার একমাত্র ক্ষমতা সংসদের। এজন্য প্রয়োজন ন্যূনতম ১৪৬ জন সাংসদের সমর্থনযুক্ত প্রস্তাব, যা লোকসভা অধ্যক্ষ গ্রহণ করেন। এরপরই গঠিত হয় তদন্ত কমিটি।

বিচারপতি ভার্মার বিরুদ্ধে বিতর্কের সূত্রপাত হয় গত ১৪ মার্চ। ওইদিন তাঁর সরকারি বাসভবনের পাশের একটি ঘরে আগুন লাগার পর উদ্ধার হয় বিপুল পরিমাণ অর্ধদগ্ধ নগদ টাকা। ঘটনার তদন্তে সুপ্রিম কোর্টের ইন-হাউস কমিটি বিচারপতিকে পদত্যাগ অথবা ইমপিচমেন্টের মুখোমুখি হওয়ার পরামর্শ দেয়। কিন্তু তিনি পদত্যাগ না করায় সেই রিপোর্ট রাষ্ট্রপতি ও প্রধানমন্ত্রীর কাছে পাঠান প্রধান বিচারপতি। এরপর বিচারপতি ভার্মা সুপ্রিম কোর্টে এই পদক্ষেপ চ্যালেঞ্জ করলেও তাঁর মামলা খারিজ হয়ে যায়। বর্তমানে সংসদীয় প্রক্রিয়ার পরবর্তী ধাপেই চলছে ইমপিচমেন্টের কার্যক্রম।

দেখুন আরও খবর: